เงินรัสเซีย อ่อนค่าแตะ 75 รูเบิล “นิวโลว์” รอบ 10 เดือน
ค่าเงินรัสเซียร่วงแตะ 75 รูเบิลเทียบดอลลาร์ “นิวโลว์” รอบ 10 เดือน เหตุมาตรการคว่ำบาตรผลิตภัณฑ์น้ำมัน-การฟื้นตัวอย่างต่อเนื่องของการนำเข้า
เงินรูเบิลค่าเงินรัสเซียร่วงแตะ 75 รูเบิลเทียบดอลลาร์ “นิวโลว์” รอบ 10 เดือน
17 ก.พ. 2566

ผู้สื่อข่าวรายงานว่า สกุลเงินรูเบิลของรัสเซียอ่อนค่าลงแตะ 75 รูเบิลต่อดอลลาร์ในวันนี้(17ก.พ.66) ซึ่งขยายแนวโน้มภาวะเศรษฐกิจชะลอตัวอันเนื่องจากมาตรการคว่ำบาตรผลิตภัณฑ์น้ำมันของรัสเซีย และการฟื้นตัวอย่างต่อเนื่องของการนำเข้า จนส่งผลให้อุปสงค์สำหรับเงินตราต่างประเทศเพิ่มขึ้น
สำนักข่าวรอยเตอร์รายงานว่า เมื่อเวลา 14.06 น. ตามเวลาไทย รูเบิลอ่อนค่าลง 0.4% สู่ระดับ 75.15 รูเบิลเทียบดอลลาร์ โดยร่วงลงสู่ 75.2525 รูเบิลในช่วงก่อนหน้านี้ ซึ่งเป็นจุดที่อ่อนค่าที่สุดนับตั้งแต่วันที่ 25 เม.ย. 2565 ขณะเดียวกัน รูเบิลลดลง 0.1% แตะ 79.99 รูเบิลต่อยูโร และลดลง 0.3% แตะ 10.90 รูเบิลต่อหยวน
โดยสกุลเงินของรัสเซียอาจเผชิญอุปสรรคอีกระลอก เนื่องจากกลุ่มผู้นำในสหภาพยุโรป (EU) หารือเกี่ยวกับมาตรการคว่ำบาตรชุดใหม่ต่อรัสเซียโทษฐานโจมตียูเครน โดยคาดว่านักการเมือง, ผู้นำทางทหาร และธนาคารของรัสเซียจะตกเป็นเป้าหมายการคว่ำบาตร
ทั้งนี้ กระทรวงการคลังของรัสเซียกล่าวว่า พวกเขายังคงดำเนินตามแผนที่จะคงขาดดุลงบประมาณไม่เกิน 2% ของผลิตภัณฑ์มวลรวมภายในประเทศ (GDP) สำหรับปี 2566 แม้เผชิญค่าใช้จ่ายที่สูงลิ่วและรายได้จากพลังงานที่ต่ำลง ซึ่งส่งผลให้ขาดดุลอย่างหนักในเดือนม.ค.ที่ผ่านมา